จริงหรือเปล่า? “บอย” ยันกลุ่ม “ปราสาททองโอสถ” ถือหุ้นไม่ก้าวก่ายงาน
จริงหรือเปล่า? “ถกลเกียรติ” ยันกลุ่ม “ปราสาททองโอสถ” เข้าถือหุ้นช่อง ONE 31 ไม่ส่งผลกระทบต่อการดำเนินงาน มองช่วยหนุนพัฒนาคอนเทนต์ - ยันเสียงแข็ง PPTV ไม่มีส่วนเกี่ยวข้อง
2 ธ.ค. 2559

จริงหรือเปล่า? “ถกลเกียรติ” ยันกลุ่ม “ปราสาททองโอสถ” เข้าถือหุ้นช่อง ONE 31 ไม่ส่งผลกระทบต่อการดำเนินงาน มองช่วยหนุนพัฒนาคอนเทนต์ – ยันเสียงแข็ง PPTV ไม่มีส่วนเกี่ยวข้อง
นายถกลเกียรติ วีรวรรณ ประธานเจ้าหน้าที่บริหาร บริษัท เดอะ วัน เอ็นเตอร์ไพรส์ จำกัด ในเครือบริษัท จีเอ็มเอ็ม แกรมมี่ จำกัด (มหาชน) หรือ GRAMMY เปิดเผยว่า การเข้ามาถือหุ้นของบริษัท ประนันท์ภรณ์ จำกัด ในทีวีดิจิทัลช่อง ONE ในสัดส่วน 50% ยืนยันว่าไม่ส่งผลกระทบต่อโครงสร้างการดำเนินงานของบริษัทแต่อย่างใด 
“การเดินทางของช่อง ONE เรามีแนวทางที่จะเพิ่มทุนอยู่แล้ว ประจวบเหมาะกับการมาเจอกับกลุ่มทุน บริษัท ประนันท์ภรณ์ ซึ่งมองเห็นถึงการเติบโตของช่อง ONE 31 จึงอยากจะเข้ามาถือหุ้นเพื่อสร้างผลตอบแทนที่ดี โดยทางเรามองว่าการมีพาร์ทเนอร์ที่เก่งและมีฐานะทางการเงินที่แข็งแกร่ง จะส่งเสริมให้ช่องวันมีความแข็งแกร่งมากขึ้น ซึ่งจะช่วยให้สามารถผลิตคอนเทนต์ได้มากขึ้น และลองผิดลองถูกได้มากขึ้น ขณะที่การเข้ามาถือหุ้นของพาร์ทเนอร์ก่อนหน้านี้ก็มีการเจรจากันมาสักพักแล้ว โดยสัดส่วนการถือหุ้นก็จะเป็นฝ่ายละครึ่ง 50:50″ นายถกลเกียรติ กล่าว
นายถกลเกียรติ ยังยืนยันอีกว่าจะไม่มีการขายหุ้นออกไป ซึ่งที่ผ่านมาได้มีการแจ้งต่อตลาดหลักทรัพย์ว่า บริษัท เดอะ วัน เอ็นเตอร์ไพรส์ จำกัด (กิจการร่วมค้าที่จีเอ็มเอ็มฯถือหุ้น 51% และกลุ่มนายถกลเกียรติ วีรวรรณ ถือหุ้น 49%) ซึ่งเป็นผู้ถือหุ้น 100% ในบริษัท จีเอ็มเอ็ม วัน ทีวี จำกัด ผู้ได้รับใบอนุญาตทีวีดิจิทัล “ช่อง ONE” จะเพิ่มทุนจดทะเบียนอีก 1,905 ล้านบาท โดยออกหุ้นเพิ่มทุน 19.05 ล้านหุ้น มูลค่าที่ตราไว้หุ้นละ 100 บาท ขายให้แก่ผู้ถือหุ้นเดิมและบริษัทประนันท์ภรณ์ จำกัด ซึ่งจะเข้ามาเป็นผู้ถือหุ้นของวัน เอ็นเตอร์ไพรส์ ก่อนที่วัน เอ็นเตอร์ไพรส์ จะเพิ่มทุนจดทะเบียน โดยบริษัท ประนันท์ภรณ์ จำกัด ผู้ซื้อ เป็นนิติบุคคล ซึ่งมีนางสาวปรมาภรณ์ ปราสาททองโอสถ เป็นผู้ถือหุ้นใหญ่ 99.98%
โดยภายหลังการเพิ่มทุน วัน เอ็นเตอร์ไพรส์ จะมีทุนจดทะเบียนรวม 3,810 ล้านบาท ซึ่ง GRAMMY จะเหลือหุ้นในวัน เอ็นเตอร์ไพรส์ 25.50% ส่วนกลุ่มนายถกลเกียรถือหุ้น 24.50% ขณะที่ประนันท์ภรณ์ จะเป็นผู้ถือหุ้นในวัน เอ็นเตอร์ไพรส์ 50% และผู้ถือหุ้นทุกฝ่ายจะเข้าร่วมรับภาระค้ำประกันและภาระหนี้ที่กลุ่มวัน เอ็นเตอร์ไพรส์ มีต่อสถาบันการเงินตามสัดส่วนการถือหุ้นในวัน เอ็นเตอร์ไพรส์ (ประกอบด้วยวัน เอ็นเตอร์ไพรส์ และ ช่อง ONE) ขณะเดียวกันเงินที่ได้จากการเพิ่มทุนจะนำไปใช้ในการลงทุนคอนเทนต์เป็นหลัก
นอกจากนี้ ยืนยันอีกว่า การเข้ามาถือหุ้นดังกล่าว ไม่ได้มีส่วนเกี่ยวข้องกับกลุ่มผู้ถือหุ้นของบริษัท บางกอกมีเดียแอนด์บรอด คาสติง จำกัด ซึ่งเป็นผู้บริหารช่องทีวีดิจิทัล PPTV เนื่องจากนางสาวปรมาภรณ์ ไม่ได้ถือหุ้นในบริษัทดังกล่าว อีกทั้งก็ไม่ได้มีการเจรจาในการร่วมมือกันทางธุรกิจ ระหว่างช่อง ONE 31 กับ PPTV